CELEX: 32018D0638
Language: el
Date: 2018-04-23 00:00:00
Title: Εκτελεστική απόφαση (ΕΕ) 2018/638 της Επιτροπής, της 23ης Απριλίου 2018, σχετικά με τη θέσπιση επειγόντων μέτρων για την πρόληψη της εισαγωγής και της εξάπλωσης στην Ένωση του επιβλαβούς οργανισμού Spodoptera frugiperda (Smith) [κοινοποιηθείσα υπό τον αριθμό C(2018) 2291]

25.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 105/31
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/638 ΤΗΣ ΕΠΙΤΡΟΠΉΣ
   της 23ης Απριλίου 2018
   σχετικά με τη θέσπιση επειγόντων μέτρων για την πρόληψη της εισαγωγής και της εξάπλωσης στην Ένωση του επιβλαβούς οργανισμού Spodoptera frugiperda (Smith)
   
      
         [κοινοποιηθείσα υπό τον αριθμό C(2018) 2291]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως την τρίτη περίοδο του άρθρου 16 παράγραφος 3,
   Εκτιμώντας τα ακόλουθα:
   
               (1)
            
            
               Ο οργανισμός Spodoptera frugiperda (Smith) (στο εξής: «ο συγκεκριμένος οργανισμός») παρατίθεται στο σημείο 22 του κεφαλαίου I α) του μέρους Α του παραρτήματος Ι της οδηγίας 2000/29/ΕΚ ως επιβλαβής οργανισμός που δεν έχει εντοπιστεί στην Ένωση.
            
         
               (2)
            
            
               Τα ειδικά μέτρα για την πρόληψη της εισαγωγής και της εξάπλωσης του συγκεκριμένου οργανισμού στην Ένωση καθορίζονται στο σημείο 27.2 του κεφαλαίου Ι του μέρους Α του παραρτήματος IV της οδηγίας 2000/29/ΕΚ. Τα εν λόγω μέτρα αφορούν ειδικές απαιτήσεις για την εισαγωγή των φυτών Dendranthema (DC.) Des Moul., Dianthus L. και Pelargonium l'Hérit. ex Ait., τα οποία ενδέχεται να αποτελούν ξενιστές του επιβλαβούς οργανισμού, στην Ένωση.
            
         
               (3)
            
            
               Η Ευρωπαϊκή Αρχή για την Ασφάλεια των Τροφίμων (EFSA) εξέδωσε επιστημονική γνώμη σχετικά με την κατηγοριοποίηση του συγκεκριμένου επιβλαβούς οργανισμού, η οποία εγκρίθηκε στις 28 Ιουνίου 2017 (2), Επιπλέον, τα κράτη μέλη έχουν υποβάλει στοιχεία σχετικά με την κράτηση του συγκεκριμένου οργανισμού σε εμπορεύματα.
            
         
               (4)
            
            
               Λόγω της πρόσφατης εισόδου και εξάπλωσης του συγκεκριμένου οργανισμού στην Αφρική και της κατανομής του στην αμερικανική ήπειρο, αλλά και βάσει των στοιχείων που υποβλήθηκαν από τα κράτη μέλη σχετικά με την κράτηση του συγκεκριμένου οργανισμού σε εμπορεύματα, και ορισμένα άλλα φυτά που αποτελούν ξενιστές του συγκεκριμένου οργανισμού και προέρχονται από την αφρικανική ή την αμερικανική ήπειρο (στο εξής: «τα συγκεκριμένα φυτά») θα πρέπει να υπόκεινται σε ειδικά μέτρα κατά την εισαγωγή τους στην Ένωση.
            
         
               (5)
            
            
               Τα εν λόγω ειδικά μέτρα θα πρέπει να προβλέπουν την έγκαιρη ανίχνευση του συγκεκριμένου οργανισμού στο έδαφος της Ένωσης, απαιτήσεις για την εισαγωγή των συγκεκριμένων φυτών στην Ένωση, όπως, μεταξύ άλλων, ένα φυτοϋγειονομικό πιστοποιητικό, και επίσημους ελέγχους κατά την εισαγωγή των εν λόγω φυτών στην Ένωση. Τα κράτη μέλη θα πρέπει να διενεργούν ετήσιες έρευνες σχετικά με την παρουσία του συγκεκριμένου οργανισμού στο έδαφός τους και να ενημερώνουν τους επαγγελματίες για την πιθανή παρουσία του και τα μέτρα που πρέπει να λαμβάνουν.
            
         
               (6)
            
            
               Τα μέτρα αυτά είναι απαραίτητα για να διασφαλιστεί ενισχυμένη προστασία του εδάφους της Ένωσης από την εισαγωγή, την εγκατάσταση και την εξάπλωση του συγκεκριμένου οργανισμού.
            
         
               (7)
            
            
               Για να μπορέσουν τα αρμόδια επίσημα όργανα και οι επαγγελματίες να προσαρμοστούν στις απαιτήσεις αυτές, η παρούσα απόφαση θα πρέπει να αρχίσει να εφαρμόζεται από την 1η Ιουνίου 2018.
            
         
               (8)
            
            
               Η παρούσα απόφαση θα πρέπει να είναι προσωρινή και να εφαρμόζεται μέχρι τις 31 Μαΐου 2020 για να καταστεί δυνατή η επανεξέτασή της πριν από την ημερομηνία αυτή.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
   Άρθρο 1
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:
   α)   «συγκεκριμένος οργανισμός»: ο οργανισμός Spodoptera frugiperda (Smith)·
   β)   «συγκεκριμένα φυτά»: καρποί των φυτών Capsicum L., Momordica L., Solanum aethiopicum L., Solanum macrocarpon L. και Solanum melongena L., καθώς και φυτά, εκτός της ζωντανής γύρης, των καλλιεργειών φυτικών ιστών, των σπερμάτων και των κόκκων, του είδους Zea mays L. τα οποία προέρχονται από την αφρικανική ή την αμερικανική ήπειρο·
   γ)   «θέση παραγωγής»: ένα καθορισμένο τμήμα ενός τόπου παραγωγής το οποίο, για φυτοϋγειονομικούς σκοπούς, αντιμετωπίζεται ως χωριστή μονάδα ως προς τη διαχείριση. Ως «τόπος παραγωγής» νοείται κάθε εγκατάσταση ή σύνολο αγρών που αντιμετωπίζεται ως ενιαία μονάδα παραγωγής ή καλλιέργειας.
   Άρθρο 2
   Ανίχνευση ή υπόνοια παρουσίας του συγκεκριμένου οργανισμού
   1.   Τα κράτη μέλη διασφαλίζουν ότι οποιοδήποτε πρόσωπο υποψιάζεται ή αντιλαμβάνεται την παρουσία του συγκεκριμένου οργανισμού στο έδαφός τους ενημερώνει αμέσως τον αρμόδιο επίσημο φορέα και του παρέχει όλες τις πληροφορίες που αφορούν την παρουσία ή την υπόνοια παρουσίας του συγκεκριμένου οργανισμού.
   2.   Ο αρμόδιος επίσημος φορέας καταχωρίζει αμέσως την πληροφορία αυτή.
   3.   Εάν ο αρμόδιος επίσημος φορέας έχει ενημερωθεί σχετικά με την παρουσία ή την υπόνοια παρουσίας του συγκεκριμένου οργανισμού, λαμβάνει όλα τα αναγκαία μέτρα για να επιβεβαιώσει την παρουσία ή την υπόνοια παρουσίας.
   4.   Τα κράτη μέλη εξασφαλίζουν ότι οποιοδήποτε πρόσωπο έχει υπό τον έλεγχό του φυτά τα οποία μπορεί να μολυνθούν από τον συγκεκριμένο οργανισμό ενημερώνεται αμέσως για την παρουσία ή την υπόνοια παρουσίας του συγκεκριμένου οργανισμού, τις πιθανές συνέπειες και τους κινδύνους και τα μέτρα τα οποία πρόκειται να ληφθούν.
   Άρθρο 3
   Απαιτήσεις για την εισαγωγή των συγκεκριμένων φυτών στην Ένωση
   Επιτρέπεται η εισαγωγή των συγκεκριμένων φυτών στην Ένωση εάν πληρούνται οι ακόλουθες απαιτήσεις:
   
               α)
            
            
               συνοδεύονται από φυτοϋγειονομικό πιστοποιητικό, όπως αναφέρεται στο άρθρο 13 παράγραφος 1 σημείο ii) της οδηγίας 2000/29/ΕΚ·
            
         
               β)
            
            
               συμμορφώνονται με το άρθρο 4 στοιχεία α), β), γ), δ) ή έ) της παρούσας απόφασης. Το κατάλληλο στοιχείο αναγράφεται στο φυτοϋγειονομικό πιστοποιητικό στο τμήμα «Συμπληρωματική δήλωση». Στην περίπτωση των στοιχείων γ) και δ) του άρθρου 4, το φυτοϋγειονομικό πιστοποιητικό αναφέρει επίσης τις πληροφορίες για την εξασφάλιση ιχνηλασιμότητας, που προβλέπονται στο στοιχείο γ) σημείο iv)·
            
         
               γ)
            
            
               κατά την είσοδό τους στην Ένωση υποβάλλονται σε έλεγχο από τον αρμόδιο επίσημο φορέα σύμφωνα με το άρθρο 5 της παρούσας απόφασης και δεν διαπιστώνεται παρουσία του συγκεκριμένου οργανισμού.
            
         Άρθρο 4
   Καταγωγή των συγκεκριμένων φυτών
   Τα συγκεκριμένα φυτά πρέπει να πληρούν τις απαιτήσεις που ορίζονται στα ακόλουθα σημεία:
   
               α)
            
            
               προέρχονται από τρίτη χώρα στην οποία δεν απαντά ο συγκεκριμένος οργανισμός·
            
         
               β)
            
            
               προέρχονται από περιοχή απαλλαγμένη από τον συγκεκριμένο οργανισμό, όπως διαπιστώθηκε από την αρμόδια εθνική υπηρεσία φυτοπροστασίας σύμφωνα με τα σχετικά διεθνή πρότυπα για τα φυτοϋγειονομικά μέτρα· η ονομασία της εν λόγω περιοχής δηλώνεται στο φυτοϋγειονομικό πιστοποιητικό στο σημείο «τόπος καταγωγής»·
            
         
               γ)
            
            
               προέρχονται από περιοχές εκτός αυτών που αναφέρονται στα στοιχεία α) και β) και συμμορφώνονται με τους ακόλουθους όρους:
               
                           i)
                        
                        
                           τα συγκεκριμένα φυτά καλλιεργήθηκαν σε θέση παραγωγής η οποία έχει καταχωριστεί και εποπτεύεται από την εθνική υπηρεσία φυτοπροστασίας της χώρας καταγωγής·
                        
                     
                           ii)
                        
                        
                           διενεργήθηκαν επίσημες επιθεωρήσεις στη θέση παραγωγής κατά τη διάρκεια των τριών μηνών που προηγούνται της εξαγωγής και δεν διαπιστώθηκε παρουσία του συγκεκριμένου οργανισμού στα συγκεκριμένα φυτά·
                        
                     
                           iii)
                        
                        
                           πριν από την εξαγωγή τους, τα συγκεκριμένα φυτά αποτέλεσαν αντικείμενο επίσημης επιθεώρησης και διαπιστώθηκε ότι είναι απαλλαγμένα από τον συγκεκριμένο οργανισμό·
                        
                     
                           iv)
                        
                        
                           υπάρχουν στοιχεία που διασφαλίζουν την ιχνηλασιμότητα των συγκεκριμένων φυτών στη θέση παραγωγής κατά τη διάρκεια της διακίνησής τους πριν από την εξαγωγή·
                        
                     
                           v)
                        
                        
                           τα συγκεκριμένα φυτά έχουν παραχθεί σε θέση παραγωγής το οποίο διαθέτει πλήρη φυσική προστασία από την εισαγωγή του συγκεκριμένου οργανισμού·
                        
                     
         
               δ)
            
            
               προέρχονται από περιοχές εκτός εκείνων που αναφέρονται στα στοιχεία α) και β) και συμμορφώνονται με το στοιχείο γ) (σημεία i έως iv) και έχουν υποβληθεί σε αποτελεσματική επεξεργασία ώστε να διασφαλίζεται ότι είναι απαλλαγμένα από τον συγκεκριμένο οργανισμό·
            
         
               ε)
            
            
               προέρχονται από περιοχές εκτός εκείνων που αναφέρονται στα στοιχεία α) και β) και έχουν υποβληθεί σε αποτελεσματική επεξεργασία μετά τη συγκομιδή για να διασφαλιστεί ότι είναι απαλλαγμένα από τον συγκεκριμένο οργανισμό, και η αγωγή αυτή αναγράφεται στο φυτοϋγειονομικό πιστοποιητικό.
            
         Άρθρο 5
   Επίσημοι έλεγχοι κατά την εισαγωγή στην Ένωση
   1.   Όλες οι αποστολές συγκεκριμένων φυτών που εισέρχονται στην Ένωση από τρίτη χώρα υποβάλλονται σε επίσημο έλεγχο στο σημείο εισόδου στην Ένωση ή στον τόπο προορισμού σύμφωνα με την οδηγία 2004/103/ΕΚ της Επιτροπής (3).
   2.   Ο αρμόδιος επίσημος φορέας διενεργεί τους ακόλουθους ελέγχους:
   
               α)
            
            
               οπτική επιθεώρηση·
               και
            
         
               β)
            
            
               στην περίπτωση υπόνοιας παρουσίας του συγκεκριμένου οργανισμού, δειγματοληψία και ταυτοποίηση του οργανισμού που ανιχνεύθηκε.
            
         Άρθρο 6
   Έρευνες για τον συγκεκριμένο οργανισμό στο έδαφος των κρατών μελών
   1.   Τα κράτη μέλη πραγματοποιούν ετήσιες έρευνες επισκόπησης για την παρουσία του συγκεκριμένου οργανισμού σε φυτά ξενιστές στο έδαφός τους.
   2.   Οι έρευνες αυτές πραγματοποιούνται από τον αρμόδιο επίσημο φορέα, ή υπό την επίσημη εποπτεία του αρμόδιου επίσημου φορέα. Περιλαμβάνουν τουλάχιστον χρήση κατάλληλων παγίδων, όπως παγίδες φερομόνης ή παγίδες φωτός, και, στην περίπτωση που υπάρχουν υποψίες προσβολής από τον συγκεκριμένο οργανισμό, συλλογή δειγμάτων και ταυτοποίηση. Οι εν λόγω έρευνες βασίζονται σε έγκυρες επιστημονικές και τεχνικές αρχές και διενεργούνται σε κατάλληλες εποχές του χρόνου όσον αφορά τη δυνατότητα ανίχνευσης του συγκεκριμένου οργανισμού.
   3.   Κάθε κράτος μέλος κοινοποιεί στην Επιτροπή και στα άλλα κράτη μέλη, έως τις 30 Απριλίου κάθε έτους, τα αποτελέσματα των ερευνών που διενεργήθηκαν κατά το προηγούμενο ημερολογιακό έτος.
   Άρθρο 7
   Ημερομηνία εφαρμογής
   Η παρούσα απόφαση εφαρμόζεται από την 1η Ιουνίου 2018.
   Άρθρο 8
   Ημερομηνία λήξης ισχύος
   Η παρούσα απόφαση ισχύει έως τις 31 Μαΐου 2020.
   Άρθρο 9
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 23 Απριλίου 2018.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  Δελτίο EFSA 2017·15(7):4927.
   
      (3)  Οδηγία 2004/103/ΕΚ της Επιτροπής, της 7ης Οκτωβρίου 2004, σχετικά με τους ελέγχους ταυτότητας και τους φυτοϋγειονομικούς ελέγχους φυτών, φυτικών προϊόντων και άλλων αντικειμένων, που απαριθμούνται στο μέρος Β του παραρτήματος V της οδηγίας 2000/29/ΕΚ του Συμβουλίου, οι οποίοι μπορεί να διενεργηθούν σε τόπο διαφορετικό από το σημείο εισόδου στην Κοινότητα ή σε παρακείμενο τόπο, καθώς και σχετικά με τον καθορισμό των όρων για τους εν λόγω ελέγχους (ΕΕ L 313 της 12.10.2004, σ. 16).